**Ceainăria își planifică plopii**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

mi-e dor de întâmplările cu tine

de oameni simpli și zăpezi

de adăposturi în care se ascund de mii de ani

cormoranii

în umbrele feritelor amiezi

câteodată nu am loc pentru mine

sau pentru noi

cei care-ncăpeam ȋntr-o singură silabă

a pruncilor născuți în grabă

iubito, mă ajunge un sfârșit

ce seamănă cu o femeie neiubită

parcă-aș mai sta

pe banca întâlnirii premature

se pregătește să mă-njure

această moarte care m-a trăit

acum că sunt iubitul neiubit

21 februarie 2017 – 15 decembrie 2018, Constanța